密州宋國博以詩見紀在郡雜詠次韵答之
作者：蘇軾
朝代：宋

paragraphs: 吾觀二宋文，字字照縑素。
淵源皆有考，奇險或難句。
後來邈無繼，嗣子其殆庶。
胡爲尚流落，用舍真有數。
當時苟悅可，慎勿笑杕杜。
斲窗誰赴捄，袖手良優裕。
山城辱吾繼，缺短煩遮護。
昔年謬陳詩，無人聊瓦注。
於今賡絕唱，外重中已懼。
何當附家集，擊壤追咸濩。